Με τη βούλα της Ολομέλειας του Συμβουλίου της Επικρατείας, ξεκινά η επένδυση στο Ελληνικό για την κατασκευή του μητροπολιτικού πάρκου Ελληνικού-Αγίου Κοσμά. Η Ολομέλεια του Ανωτάτου Ακυρωτικού Δικαστηρίου με δύο αποφάσεις της (1305 και 1306/2019) απέρριψε τις αιτήσεις ακύρωσης, που είχαν συζητηθεί την 7η Δεκεμβρίου 2018.

ADVERTISING

Οι σύμβουλοι Επικρατείας έκριναν κατά πλειοψηφία ότι «είναι απορριπτέοι οι λόγοι ακυρώσεως, σύμφωνα με τους οποίους η πρόβλεψη των υψών κτιρίων είναι αντίθετη με τη συνταγματική επιταγή (άρθρο 24 παρ. 1 Συντ.) της προστασίας του φυσικού περιβάλλοντος, μέρος του οποίου αποτελεί το τοπίο και, εν προκειμένω, το αττικό, καθώς και ο λόγος ότι μη νομίμως εκδόθηκε το διάταγμα χωρίς την έγκριση της ΥΠΠΟ». Να σημειωθεί ότι διατυπώθηκε μειοψηφούσα άποψη από εννέα συμβούλους Επικρατείας. Παράλληλα, απορρίφθηκαν οι ισχυρισμοί των προσφευγόντων ότι το σχετικό σχέδιο επιφέρει υποβάθμιση του περιβάλλοντος και επιδείνωση των συνθηκών διαβίωσης στις όμορες περιοχές. Ως προς το τελευταίο διατυπώθηκε μειοψηφία 10 συμβούλων Επικρατείας ειδικά ως προς το παράκτιο μέτωπο της επίμαχης έκτασης.

Κατά του έργου είχαν προσφύγει 550 κάτοικοι της περιοχής και διάφοροι σύλλογοι και οργανώσεις, ζητώντας ανάμεσα σε άλλα, να ακυρωθεί του σχετικό Προεδρικό Διάταγμα κατά το σκέλος εκείνο που προβλέπει την τοποθέτηση 6 υψηλών κτιρίων, ειδικής αρχιτεκτονικής σχεδίασης, μέγιστου ύψους 200 μέτρων, που γίνονται αντιληπτά ως τοπόσημα (landmarks).